সিরাফ বন্দর

**বন্দর সিরাফ** বা **সিরাফ বন্দর** () ইরানের বুশেহর প্রদেশের কাঙ্গান কাউন্টির অন্তর্গত সিরাফ জেলার একটি শহর এবং একই সঙ্গে জেলার প্রশাসনিক কেন্দ্র। তাহেরি গ্রাম হিসেবে এটি পূর্বে তাহেরি গ্রামীণ জেলার প্রশাসনিক কেন্দ্র ছিল, পরে এর প্রশাসনিক কেন্দ্র পারাক গ্রামে স্থানান্তর করা হয়। ২০০৫ সালে তাহেরিকে শহরে উন্নীত করা হয়।

লোককথা অনুযায়ী, সিরাফ ছিল একটি প্রাচীন সাসানীয় বন্দর যা আনুমানিক ৯৭০ খ্রিষ্টাব্দে ধ্বংস হয়ে যায়। এটি পারস্য উপসাগরের উত্তর তীরে বুশেহর প্রদেশে অবস্থিত ছিল। এর ধ্বংসাবশেষ বুশেহর শহর থেকে প্রায় ২২০ কিলোমিটার পূর্বে, কাঙ্গান শহর থেকে ৩০ কিলোমিটার পূর্বে এবং বন্দর আব্বাস থেকে প্রায় ৩৮০ কিলোমিটার পশ্চিমে অবস্থিত। সিরাফ তিনটি বন্দর নিয়ন্ত্রণ করত—বন্দর-ই তাহেরি, বন্দর-ই কাঙ্গান এবং বন্দর-ই দাইয়ার। পারস্য উপসাগর দীর্ঘকাল ধরে আরব উপদ্বীপ ও ভারতের মধ্যে আরব সাগর হয়ে একটি গুরুত্বপূর্ণ নৌপথ হিসেবে ব্যবহৃত হয়েছে। ধাওয়ের মতো ছোট নৌযান উপকূলের কাছাকাছি থেকে ভূমি দৃশ্যমান রেখে দীর্ঘ সমুদ্রযাত্রা করতে পারত।

২০০৮ সাল পর্যন্ত বন্দরটি তাহেরি বা তাহিরি নামে পরিচিত ছিল; পরে ইরান সরকার শহরের সরকারি নাম পুনরায় পরিবর্তন করে 'বন্দর সিরাফ' রাখে।

## ইতিহাস
প্রাচীনকালে এই বন্দরটি ‘সিরাফ’ নামে পরিচিত ছিল। রেশম পথের সময়কালে এশিয়ার দিকে অধিকাংশ বাণিজ্য কার্যক্রম সিরাফ বন্দরের মাধ্যমেই পরিচালিত হতো। একাধিক ভয়াবহ ভূমিকম্প ও সুনামি বন্দরের একটি বড় অংশ ধ্বংস ও প্লাবিত করে। এর ফলে প্রাচীন জেটি, নোঙরস্থল, প্রশাসনিক স্থাপনা এবং এমনকি নৌযানের ধ্বংসাবশেষও আজ পারস্য উপসাগরের তলদেশে সামুদ্রিক প্রত্নতত্ত্ব গবেষণার মাধ্যমে আবিষ্কৃত হচ্ছে।

### সাসানীয় যুগ

প্রাচীন বাণিজ্যে সিরাফের ঐতিহাসিক গুরুত্ব এখনই পুরোপুরি উপলব্ধি করা হচ্ছে। অতীতের প্রত্নতাত্ত্বিক খননে এখানে পূর্ব আফ্রিকা থেকে আনা হাতির দাঁতের তৈরি বস্তু, ভারত থেকে আসা পাথরের খণ্ড এবং আফগানিস্তান থেকে আনা রাজপট্ট পাওয়া গেছে। সিরাফের ইতিহাস পার্থিয় যুগ পর্যন্ত বিস্তৃত।

প্রাচীন সিরাফের ধ্বংসাবশেষে খননকার্য পরিচালনাকারী প্রথম দিকের প্রত্নতত্ত্ববিদদের একজন ডেভিড হোয়াইটহাউস-এর মতে, প্রাচীনকালে ভোগ্যপণ্য ও বিলাসবহুল সামগ্রীর বাণিজ্য ব্যাপকভাবে বৃদ্ধি পাওয়ায় পারস্য উপসাগর ও দূরপ্রাচ্যের দেশগুলোর মধ্যে সামুদ্রিক বাণিজ্য এই বন্দরকে কেন্দ্র করেই বিকশিত হয়। কিংবদন্তি অনুযায়ী, ৭৪১ খ্রিষ্টাব্দে সিরাফ ও চীনের মধ্যে প্রথম যোগাযোগ স্থাপিত হয়। তবে পরবর্তীতে যখন সামুদ্রিক বাণিজ্যপথগুলো লোহিত সাগরমুখী হতে শুরু করে, তখন সিরাফ তার বাণিজ্যের একটি অংশ হারায়।

সিরাফে পরিচালিত খননকার্যে একটি সাসানীয় যুগের বন্দরের প্রমাণ পাওয়া গেছে, যা সম্ভবত অভ্যন্তরীণ নগর গোর (বর্তমান ফিরুজাবাদ) শহরকে সেবা দিত। এছাড়া এখানে একটি বিশাল দুর্গের অস্তিত্বের কথাও জানা যায়, যা সম্ভবত দ্বিতীয় শাপুরের সময়  ৩৬০ খ্রিষ্টাব্দে নির্মিত হয়েছিল।

আধুনিক গুজরাত প্রদেশের অন্তর্গত খাম্বাৎ উপসাগর অঞ্চলের সঙ্গে সাসানীয়দের সামুদ্রিক বাণিজ্যের ঐতিহাসিক প্রমাণও পাওয়া যায়। এর প্রমাণ হিসেবে পারস্য উপসাগরের উত্তর উপকূলবর্তী এলাকায়, বিশেষত সিরাফে, ৫ম ও ৬ষ্ঠ শতাব্দীর গুজরাতি উৎসের ভারতীয় লাল পালিশ করা মৃৎপাত্রের ভগ্নাংশ আবিষ্কৃত হয়েছে।

### ইসলামি যুগ

৯ম শতকে এশিয়ার সঙ্গে সামুদ্রিক বাণিজ্যের ব্যাপক বিকাশের ফলে সিরাফ নতুন করে গড়ে ওঠে এবং দ্রুত সম্প্রসারিত হয়। শহরের জামে মসজিদযা ইরানের প্রাচীনতম মসজিদগুলোর একটি যা হোয়াইটহাউসের গবেষণার অন্তর্ভুক্ত বিষয়গুলোর মধ্যে ছিল। মসজিদটি ছিল উঁচু মঞ্চের ওপর নির্মিত একটি বিশাল আয়তাকার স্থাপনা যার কেন্দ্রে একটি খোলা আঙিনা ছিল এবং এর একমাত্র প্রবেশপথ ছিল পূর্ব দিকে (অর্থাৎ কিবলার বিপরীত দিকে)। মসজিদটি দুই ধাপে নির্মিত হয়। প্রথম ধাপটি ৯ম শতকের প্রথমার্ধে এবং দ্বিতীয় ধাপটি আনুমানিক ৮৫০ খ্রিষ্টাব্দে সম্পন্ন হয়। এছাড়াও এখানে একাধিক ছোট মসজিদ ছিল যেগুলোর প্রতিটিতেই ভবনের বাইরের দিকে প্রসারিত মিহরাব ছিল। বন্দরের সাফল্যের মাধ্যমে বিপুল সম্পদের অধিকারী অত্যন্ত ধনী ব্যবসায়ীদের বিলাসবহুল বাড়ির ধ্বংসাবশেষও এখানে পাওয়া যায়।

সিরাফের নাম উল্লেখকারী প্রাচীনতম মুসলিম লেখক হলেন ইবনুল ফকীহ আনুমানিক ৮৫০ খ্রিষ্টাব্দে লিখেছিলেন যে সিরাফি জাহাজগুলো ভারতের সঙ্গে বাণিজ্য করত। একই সময়ে সুলাইমান আল তাজির লিখেছেন যে চীনের উদ্দেশ্যে মধ্যপ্রাচ্যের পণ্য প্রথমে বসরা থেকে সিরাফে পাঠানো হতো এরপর সেগুলো ওমানের মাস্কাট ও ভারতের কোল্লাম বন্দরে পৌঁছাত। আনুমানিক ৯০০ খ্রিষ্টাব্দে আবু জায়দ হাসান যিনি নিজেও সিরাফের একজন ব্যবসায়ী ছিলেন, তিনি লিখেছেন যে সিরাফি জাহাজগুলো লোহিত সাগরের জেদ্দা এবং পূর্ব আফ্রিকার জাঞ্জিবার উভয় এলাকার সঙ্গেই বাণিজ্যে যুক্ত ছিল। আবু জায়দ আরও উল্লেখ করেন যে ৮৭৮ সালে গুয়াংজৌ হত্যাকাণ্ডে বহু বিদেশি ব্যবসায়ী নিহত হওয়ার পর পারস্য উপসাগর ও চীনের মধ্যকার বাণিজ্য হ্রাস পায়, যদিও তিনি যখন লিখছিলেন তখনও সিরাফে চীনা মুদ্রা প্রচলিত ছিল। পরবর্তীতে ৯১৬ থেকে ৯২৬ সালের মধ্যে আল মাসউদি যখন মাদাগাস্কার সফর করেন তখন তিনি ওমানের জাহাজের পাশাপাশি সিরাফি জাহাজের উপস্থিতির কথাও উল্লেখ করেন।

স্বর্ণযুগে সিরাফ ছিল পারস্য উপসাগরের ইরানি উপকূলে অবস্থিত সবচেয়ে বড় ও ধনী বন্দরনগরী। এটি আফ্রিকা, ভারত ও চীনের সঙ্গে বাণিজ্যের একটি গুরুত্বপূর্ণ কেন্দ্র ছিল। ১০ম শতকের গ্রন্থ হুদুদ আল আলম অজ্ঞাতনামা লেখক সিরাফকে ব্যবসায়ীদের আশ্রয়স্থল ও ফারসের বাণিজ্যকেন্দ্র বলে অভিহিত করেন। পরবর্তী লেখক ইবন আল বালখি লিখেছেন যে ৯০৮ থেকে ৯৩২ খ্রিষ্টাব্দের মধ্যে সিরাফে প্রতিবছর বাণিজ্য হওয়া পণ্যের মূল্য ছিল প্রায় ২৫.৩ লক্ষ দিনার। সিরাফ সম্পর্কে সবচেয়ে বিস্তারিত বিবরণ পাওয়া যায় ইস্তাখরির লেখায়, আনুমানিক ৯৫০ খ্রিষ্টাব্দের কিছু আগে। তিনি এটিকে আরদাশির-খুররাহ জেলার (দক্ষিণ-পশ্চিম ফারস) দ্বিতীয় বৃহত্তম শহর হিসেবে বর্ণনা করেন যার চেয়ে বড় ছিল কেবল শিরাজ, যদিও আকারে এটি শিরাজের সমকক্ষ ছিল। তিনি এখানে বাণিজ্য হওয়া পণ্যের মধ্যে উল্লেখ করেন আবলুস, হাতির দাঁত, চন্দনকাঠ ও অন্যান্য সুগন্ধি দ্রব্য, বাঁশ, মসলা, কাগজ, অ্যালো, কর্পূর, অ্যাম্বারগ্রিস এবং মূল্যবান রত্ন। সিরাফেই উৎপাদিত পণ্যের মধ্যে ছিল লিনেনের ন্যাপকিন ও ঘোমটা। সিরাফ মুক্তার একটি গুরুত্বপূর্ণ বাজারও ছিল। নিকটবর্তী গানাভেহ মুক্তা আহরণের জন্য বিশেষভাবে পরিচিত ছিল। এই সামুদ্রিক বাণিজ্যের মাধ্যমে সিরাফের ব্যবসায়ী ও জাহাজের অধিনায়কেরা বিপুল সম্পদের মালিক হন এবং তারা পূর্ব আফ্রিকা থেকে আমদানি করা সেগুন কাঠ ও পোড়া ইট দিয়ে নির্মিত সমৃদ্ধ অলঙ্কৃত বহুতল বাড়িতে বসবাস করতেন। সমসাময়িক বিবরণ অনুযায়ী, একটি বাড়ির পেছনেই কোনো ব্যবসায়ী ৩০,০০০ দিনার পর্যন্ত ব্যয় করতে পারতেন। তবে ১০ম শতকের কিছুটা রক্ষণশীল লেখক আল-মাকদিসি সিরাফকে দুর্নীতির আখড়া বলে মনে করতেন এবং লিখেছেন যে এখানে ব্যভিচার, সুদখোরি ও সাধারণ বিলাসিতা ব্যাপকভাবে প্রচলিত ছিল। ৯৭৭ খ্রিষ্টাব্দে এক ভূমিকম্পে সিরাফ মারাত্মকভাবে ক্ষতিগ্রস্ত হলে আল-মাকদিসি এটিকে সৃষ্টিকর্তার পক্ষ থেকে যথাযথ শাস্তি বলে মন্তব্য করেন।

সিরাফ দক্ষিণ ভারতের পশ্চিম চালুক্য রাজবংশশাসিত অঞ্চল থেকে আগত ব্যবসায়ীদেরসহ আন্তর্জাতিক বণিকদের সেবা দিত। ব্যবসায়িক সফরের সময় ধনী স্থানীয় ব্যবসায়ীরা এসব ভারতীয় বণিকদের ভোজসভায় আপ্যায়ন করতেন। সিরাফে ভারতীয় ব্যবসায়ীদের গুরুত্বের একটি প্রমাণ হলো নথিপত্রে তাদের জন্য সংরক্ষিত বিশেষ ভোজনপাত্রের উল্লেখ।

তবে সিরাফে পানীয় জলের অভাব ছিল (আল-মাকদিসির মতে মাত্র একটি ছোট কানাত ব্যতীত), এবং উর্বর কৃষিজমিও ছিল না। ফলে খাদ্য ও পানি জাম সমভূমি থেকে আমদানি করতে হতো।

আল-মাকদিসির মতে ফারসে বুয়ী রাজবংশ ক্ষমতায় আসার পর থেকেই সিরাফের পতন শুরু হয়। তার ভাষ্য অনুযায়ী এ সময় বহু সিরাফবাসী ওমানে স্থানান্তরিত হয়। তবে ইবন আল-বালখি এ ধরনের অভিবাসনের কথা উল্লেখ করেননি বরং তিনি ১০৫৫ সালে বুয়ী পতনের পরবর্তী সময়কে শহরের অবনতির জন্য দায়ী করেছেন। এরপর নিকটবর্তী কাইস দ্বীপের জলদস্যুরা সৃষ্ট ক্ষমতাশূন্যতার সুযোগ নিয়ে নির্বিঘ্নে সিরাফি জাহাজে আক্রমণ চালাতে থাকে। এর ফলে পারস্য উপসাগরের বাণিজ্যিক নৌযান চলাচল ক্রমশ সিরাফকে এড়িয়ে সরাসরি বসরামুখী হতে শুরু করে।

এই সময়ে শুধু সিরাফই নয় উপসাগরীয় আরও কয়েকটি বন্দরও পতনের মুখে পড়ে। গানাভেহ, তাওয়াজ, সিনিজ ও মাহরুবান সবগুলোই প্রায় একই সময়ে অবনতি লাভ করে। তবে এই পতন শুধু আপেক্ষিকভাবেই ঘটেছিল কারণ ১২শ শতকের শুরুতে সিরাফের ধনী জাহাজমালিক ও বণিক সম্রাট আবু আল-কাসিম রামিশ্ত (মৃত্যু ১১৪০) সিরাফভিত্তিক একটি সমৃদ্ধ বাণিজ্যিক প্রতিষ্ঠানের পরিচালনা করতেন যার কার্যক্রম চীন পর্যন্ত বিস্তৃত ছিল। কিন্তু ১৩শ শতকে এসে ইয়াকুত ইবনে আব্দুল্লাহ সিরাফ সম্পর্কে খুব একটা আশাব্যঞ্জক বিবরণ দেননি। তিনি একে একটি ছোট জনপদ বলে বর্ণনা করেন। যেখানে দুর্দশাগ্রস্ত মানুষ বাস করত এবং ভবনগুলো ছিল ধ্বংসপ্রাপ্ত। এই সময়ের মধ্যেই 'সিরাফ' নামটি বিকৃত হয়ে 'শিলাও' রূপ নেয়। এই নামটি আজও মূল স্থানের দক্ষিণে অবস্থিত একটি ছোট উপত্যকার জন্য ব্যবহৃত হয়।

ইয়াকুত সিরাফের একটি হতাশাজনক চিত্র এঁকেছিলেন, তবে বাণিজ্যিক বন্দর হিসেবে এর ভূমিকা তখনও শেষ হয়ে যায়নি। এটি ১৫শ বা ১৬শ শতক পর্যন্ত ক্ষুদ্র পরিসরে একটি আঞ্চলিক বাণিজ্যকেন্দ্র হিসেবে টিকে ছিল। এটি খুঞ্জ ফাল অঞ্চলের বন্দর হিসেবে কাজ করত এবং কাতিফ ও আরব উপদ্বীপে যাতায়াতের একটি প্রস্থানবিন্দু ছিল। ইবন বতুতা 'শিলাও' নামটি জানতেন এবং সম্ভবত ১৩৪৭ সালে খুঞ্জু পাল থেকে পারস্য উপসাগর অতিক্রম করে আরব উপদ্বীপে যাওয়ার সময় তিনি এখানে এসেছিলেন। ১৬শ শতকের ইউরোপীয় পর্যটকরাও শিলাওয়ের উল্লেখ করেছেন। যেমন ১৫২৮ সালে আন্তোনিও তেনেইরো 'চিলাআঁ' এবং ১৫৯০ সালে গাসপারো বালবি 'সিলাউ' সফর করেন। এর পরবর্তী সময়ে সূত্রগুলো আধুনিক তাহেরি গ্রামে অবস্থিত একটি খুব ছোট ও সাধারণ বন্দরের কথাই উল্লেখ করে।

১৮১২ সালে জেমস মরিয়র তাহেরিতে ধ্বংসাবশেষের অস্তিত্ব সম্পর্কে লেখেন। পরে ব্রুকস নামের একজন ব্যক্তি স্থানটি পরিদর্শন করেন, তবে তিনি এটিকে পর্তুগিজদের স্থাপনা বলে মনে করেছিলেন। ১৮৩৫ সালে ব্রিটিশ নৌবাহিনীর কর্মকর্তা জি. এন. কেম্পথর্ন স্থানটি পরিদর্শন করেন এবং তিনিই প্রথম এই ধ্বংসাবশেষকে সিরাফ হিসেবে শনাক্ত করেন। ১৯৩৩ সালে অরেল স্টেইন সিরাফে আসেন এবং সমুদ্রতটে প্রায় ৪০০ মিটার দীর্ঘ একটি বিশাল সমুদ্রপ্রাচীরের বিবরণ দেন যা বাট্রেস দিয়ে মজবুত করা ছিল যা পরবর্তীতে এটি বিলুপ্ত হয়ে গিয়েছে।

১৯৬০ ও ১৯৭০ এর দশকে হোয়াইটহাউস ও তার প্রত্নতাত্ত্বিক দল সিরাফে যে সব নিদর্শন (মোট ১৬,০০০-এরও বেশি) খনন করে উদ্ধার করেন যা অধিকাংশই বর্তমানে লন্ডনের ব্রিটিশ জাদুঘরে সংরক্ষিত রয়েছে।

সিরাফ এখনও ইরানের জাতীয় ঐতিহ্যবাহী স্থানের তালিকায় অন্তর্ভুক্ত বা নিবন্ধন হয়নি। ভবিষ্যতে এর সংরক্ষণ ও রক্ষণাবেক্ষণ নিশ্চিত করতে এই নিবন্ধন প্রয়োজন।

## জনসংখ্যাগত তথ্য

### জনসংখ্যা

২০০৬ সালের জাতীয় আদমশুমারির সময় শহরটি কেন্দ্রীয় জেলার অন্তর্ভুক্ত ছিল। সে সময় শহরের ৭২২টি পরিবারে মোট ৩,৫০০ জন বসবাস করতেন। পরবর্তী ২০১১ সালের আদমশুমারিতে শহরটির জনসংখ্যা বেড়ে দাঁড়ায় ১,৩০৯টি পরিবারে মোট ৭,১৩৭ জন। ২০১৬ সালের আদমশুমারিতে শহরটির জনসংখ্যা নির্ধারিত হয় ১,৯৪৯টি পরিবারে মোট ৬,৯৯২ জন।

২০১৯ সালে সিরাফ জেলা গঠনের সময় শহরটি সংশ্লিষ্ট জেলা থেকে পৃথক করা হয়।

## ভূগোল

সিরাফের স্থানটি একটি অগভীর উপসাগরের পাশে অবস্থিত যা পূর্ব–পশ্চিমে প্রায় ৪ কিমি পর্যন্ত বিস্তৃত। উপকূল থেকে মাত্র ৫০০ মিটার ভেতরে উপকূলের সমান্তরালে বিস্তৃত একটি বেলেপাথরের শৈলশ্রেণি রয়েছে। সিরাফ নগরীটি মূলত সৈকত ও এই শৈলশ্রেণির মাঝখানে অবস্থিত সরু বসবাসযোগ্য অঞ্চলের মধ্যেই গড়ে উঠেছিল। ফার্স অঞ্চলের এই অংশে এ ধরনের বহু দীর্ঘ শৈলশ্রেণি উপকূলের সমান্তরালে বিস্তৃত যেগুলো সমুদ্র থেকে ২০ কিমির মধ্যে সর্বোচ্চ ১৫০০ মিটার পর্যন্ত উঁচু হয়ে উঠেছে। এসব শৈলশ্রেণির মধ্য দিয়ে চলাচলের পথ খুব কমই রয়েছে, ফলে অভ্যন্তরীণ অঞ্চলের সঙ্গে যোগাযোগ ছিল কঠিন।

সরু উপকূলীয় সমভূমিটি শৈলশ্রেণি থেকে বেরিয়ে আসা একটি প্রক্ষেপিত শাখা দ্বারা দুই ভাগে বিভক্ত হয়েছে। এই শাখার পূর্ব পাশে আধুনিক তাহেরি বসতির মূল কেন্দ্র অবস্থিত আর পশ্চিম পাশে ঐতিহাসিক সিরাফের ধ্বংসাবশেষ যা সমুদ্রতীর বরাবর প্রায় ২ কিমি পর্যন্ত বিস্তৃত। শাখাটির ওপরেই স্থানীয় শায়েখের দুর্গসদৃশ আবাস ছিল। এর পশ্চিমে রয়েছে কুনারাক নামের একটি শুষ্ক ওয়াদি যা প্রাচীন সিরাফের পশ্চিম সীমা নির্দেশ করে। বর্তমানে কুনারাক উপত্যকা দিয়েই প্রধান সড়ক অতিক্রম করে তাহেরিকে আরও ভেতরের দিকে অবস্থিত জাম সমভূমির সঙ্গে সংযুক্ত করেছে এবং ধারণা করা হয় সিরাফের স্বর্ণযুগেও একই অবস্থা ছিল। কুনারাক উপত্যকার পশ্চিমে অবস্থিত বাঘ-ই-শায়েখ সমভূমি। উপকূলীয় সমভূমি পশ্চিম দিকে ধীরে ধীরে প্রশস্ত হয়েছে, এবং বাঘ-ই-শায়েখ সমভূমির প্রস্থ প্রায় ১ কিমি।

কুনারাক উপত্যকার পাশাপাশি প্রধান শৈলশ্রেণিতে আরও একটি ফাঁক রয়েছে যা তাং-ই-লির নামে পরিচিত। এটি একটি সরু গিরিখাত যা কুনারাক গিরিপথের প্রায় ১.৫ কিমি পূর্বে অবস্থিত। উপকূলীয় সমভূমিকে বিভক্ত করা প্রধান শাখাটি ছাড়াও এই দুই ফাঁকের মাঝখানে আরও দুটি ছোট শাখা রয়েছে। এর মধ্যে প্রথম ও অপেক্ষাকৃত বড় শাখাটি তাং-ই-লির পশ্চিমে প্রায় ১ কিমি জুড়ে প্রধান শৈলশ্রেণির প্রায় সমান্তরালে বিস্তৃত। এই শাখা ও প্রধান শৈলশ্রেণির মাঝখানে অবস্থিত শিলাও উপত্যকা, যার নামের একটি প্রাচীন রূপ ১৩শ শতক থেকে নথিভুক্ত রয়েছে। শিলাও উপত্যকার উত্তর ঢাল জুড়ে পাথর কেটে তৈরি করা সমাধি রয়েছে, যা বর্তমানে শূন্য। শিলাও উপত্যকা ও কুনারাক ওয়াদির মাঝখানে দ্বিতীয় একটি ছোট শাখা অবস্থিত।

## চিত্রশালা


file:QANRESTAN SIRAAF.jpg|শিলাও উপত্যকার পাথর কেটে তৈরি সমাধি
file:Siraf Panorama1.jpg|শিলাও উপত্যকার পাথর কেটে তৈরি সমাধি
file:Taheri port.jpg|সিরাফে ভবনের ধ্বংসাবশেষ
file:ساحل بندر سیراف.jpg|সিরাফের আকাশরেখা
file:Nasoori castle siraf.jpg|নাসোরি দুর্গ, স্থানীয় শায়েখদের প্রাক্তন আবাসস্থল 
file:فاز 12 عسلویه بندر سیراف و خلیج همیشگی فارس - panoramio.jpg|সিরাফের নিকটবর্তী সৈকত 


## আরও পড়ুন

* S.M.N. Priestman ‘The rise of Siraf: long-term development of trade emporia within the Persian Gulf’. In *Proceedings of the International Congress of Siraf Port, November 14–16, 2005*, Bushehr Branch of Iranology Foundation & Bushehr University of Medical Sciences, Bushehr, 2005, 137-56
* V.F. Piacentini, Merchants, Merchandise and Military Power in the Persian Gulf (Suriyanj/Shakriyaj-Siraf), *Atti della Accademia Nazionale dei Lincei* (Rome), Serie IX, Vol. III(2), 1992.
* Nicholas Lowick, *Siraf XV. The Coins and Monumental Inscriptions*, The British Institute of Persian Studies, London, 1985.
* D. Whitehouse, *Siraf III. The Congregational Mosque and Other Mosques from the Ninth to the Twelfth Centuries*, The British Institute of Persian Studies, London, 1980.
* D. Whitehouse, ‘Excavations at Siraf. First-Sixth Interim Reports’, *Iran* 6-12 (1968–74).

## আরও দেখুন

* 

## পাদটীকা

## তথ্যসূত্র

## বহিঃসংযোগ

*The Seas of Sindbad
*Photos of Siraf ruins
*International Congress of Siraf Port (Internet Archive cache)
*Proceedings of the International Congress of Siraf Port
*Old World Trade Routes
*The British Museum Siraf project

বিষয়শ্রেণী:ইরানের শহর